Windows Me

Windows Me (Millenium Edition) je operačný systém spoločnosti Microsoft. Bol vydaný 14. septembra 2000. Je viac-menej vylepšením predošlého Windows 98 a je posledným systémom bežiacim ako nadstavba nad MS-DOS (ďalšie produkty používajú už výhradne jadro založené na Windows NT). Windows Me sa zameriava na domácich používateľov.
Windows Me si zachoval vzhľad Windows 2000. Má vylepšenú stabilitu, ale bezpečnosťou jadra zaostáva za Windows NT. Vylepšené bolo spúšťanie systému – informácie a funkcie, ktoré sa vo Windows 95/98 načítavali zo súborov AUTOEXEC.BAT a CONFIG.SYS, boli presunuté do jadra systému a bol zakázaný reálny režim MS-DOSu, vďaka čomu by sa Windows ME mal spúšťať rýchlejšie.
Okrem vzhľadu prebral Windows Me z Windows 2000 i niektoré nové funkcie ako Universal Plug-and-play, ochranu systémových súborov a automatickú aktualizáciu (okrem iného taktiež štandardne obsahujú ovládače pre USB Mass storage zariadenia). Pre spríjemnenie užívateľského rozhrania obsahujú navyše (oproti Windows 2000) niektoré ďalšie aplikácie a funkcie (Internet Explorer 5.5, Windows Media Player 7, Windows Movie Maker, Komprimované priečinky, atď.). Vytvorené bolo taktiež grafické rozhranie pre ScanDisk (oproti textovému rozhraniu ScanDisku vo Windows 95/98), a taktiež obsahuje novú funkciu System Restore – obnovenie predošlého nastavenia v prípade zrútenia sa systému. Podpora skončila v roku 2006.
Nové funkcie a komponenty.
Obnovenie systému.
Vo Windows Me bola prvýkrát predstavená funkcia „obnovenie systému“ (anglicky System restore), ktorá umožňuje obnoviť predošlý stav systému, čo môže byť užitočné napríklad v prípade, kedy bol nainštalovaný problémový ovládač alebo aplikácia a systém práve preto nepracuje správne. Tato funkcia funguje tak, že sleduje zmeny systémových súborov a registrov, a ak dôjde k ich zmene (k tej dochádza práve pri inštalácii ovládačov či aplikácií), je vytvorený tzv. bod obnovenia. Bod obnovenia je možné vytvoriť i manuálne. Táto funkcia však má aj svoje nevýhody – môže spomaľovať počítač (v prípade, že sa systém rozhodne vytvoriť bod obnovenia, keď užívateľ práve s počítačom pracuje), body obnovenia sú roztrúsené po všetkých jednotkách (v koreňovom adresári každej jednotky je uložený adresár _RESTORE), a navyše sa niekedy môže stať, že pomocou tejto funkcie sa obnoví vírus, ktorý bol predtým odstránený. Vylepšená verzia tejto funkcie je zahrnutá tiež vo Windows XP.
Ochrana systémových súborov.
Ochrana systémových súborov (anglicky Windows File Protection) bola predstavená už vo Windows 2000. Má za úlohu chrániť dôležité systémové súbory pred zmenou. V prípade, že sa nejaká aplikácia či užívateľ pokúsia odstrániť alebo prepísať staršiu verziu dôležitého systémového súboru, Windows vytvorí kópiu týchto dôležitých súborov a potom ich obnoví do ich pôvodného stavu.
Táto funkcia je tiež vo Windows 2000 a Windows XP.
Automatické aktualizácie.
Automatické aktualizácie (anglicky Automatic Updates) kontrolujú, automaticky sťahujú a inštalujú kritické záplaty, ktoré sú dostupné na Windows Update. Užívateľovi stačí len inštaláciu potvrdiť. Tento komponent sa nachádza tiež vo Windows XP, Windows 2000 SP3 a vyšších verziách.
Komprimované zložky.
Funkcia „komprimované zložky“ umožňuje užívateľom pracovať so ZIP súbormi priamo cez prieskumník, teda bez toho, aby k tomu bol potrebný ďalší program. Túto funkciu tvorí knižnica zipfldr.dll (rozšírenie prieskumníka, ktoré umožňuje prechádzať ZIP súborom, ako keby to bola zložka), dzip32.dll (kompresia súborov) a dunzip32.dll (dekompresia súborov).
Túto funkciu je možné nastaviť pri inštalácii systému, ale aj dodatočne. Je tiež obsiahnutá v balíku Plus! pre Windows 98 a vylepšená verzia tejto funkcie sa nachádza štandardne vo Windows XP.
Systémove požiadavky.
Minimálne:
Odporúčané:
Pozn.: Pokiaľ sa inštalačný program spustí s parametrom /nm, nebude sa testovať, či má počítač dostatočný výkon.